Ordrup Kirke
Ordrup Kirke er en sognekirke, som ligger centralt i Ordrup nord for København.
Kirken har ingen kirkegård i umiddelbar tilknytning, og er i stedet omgivet af et grønt areal og en mindre plads.
Kirken er opført i 1876-1878 efter tegning af arkitekten Hans J. Holm. Kirken, som er bygget af røde teglsten, er et klassisk eksempel på 1800-tallets historicistiske byggeskik, hvor man lod sig inspirere af tidligere tiders kirkebyggeri. I Ordrup Kirke er det særligt det romanske formsprog med sine runde buer, som kommer udtryk, og kirken er da også rigt udsmykket med rundbuede friser langs ydermurene.
Kirken består af et kor med apsis og et skib, hvor der på vestenden er bygget to små tårne med spir, muligvis inspireret af Fjenneslev Kirke, som få år tidligere havde fået sine romanske tvillingetårne genskabt.
Kirkens inventar er fra flere forskellige tidsaldre og fremstår ret let på grund af valget af træstole med flettede sæder frem for almindelige kirkebænke. Døbefonten af brændt ler er fra 1876. Prædikestolen og alterbordet er holdt i hvide farver i enkel, delvist klassicistisk inspireret stil, mens apsissen præges af det varme, rødgule lys fra de tre glasmalede vinduer, som er skabt af Sven Havsteen-Mikkelsen i 1969.